
Redoxi-aktív katalizátorok szintézise, szerkezetvizsgálata és felhasználása

Kulcsszavak: SOD enzim; immobilizált komplexek; infravörös spektroszkópia; EXAFS; ciklohexén oxidációja
   Az enzimek a természet leghatékonyabb katalizátorai, szelektivitásuk és aktivitásuk kiemelkedő, viszont hátrányuk az, hogy csak a szervezetben fennálló körülmények között működőképesek, így ipari és laboratóriumi alkalmazásuk korlátozott. További problémát jelent az is, hogy az enzimek homogén katalizátorok, ezért a reakcióelegyből való visszanyerésük nehézkes.
  Célom olyan katalizátorok előállítása volt, melyek tulajdonságai az enzimekéhez hasonló, viszont változatosabb reakciókörülmények között is működőképesek. Ennek elérése érdekében a Cu,Zn-tartalmú szuperoxid dizmutáz (SOD) enzim aktív centrumának funkcionális modelljeit immobilizáltam kovalens kötéssel, klórpropi-lezett szilikagélen és Merrifield gyantán, illetve interkaláltam kalcium-alumínium réteges kettős hidroxid (Ca2Al-LDH) rétegei közé.
  A felületi komplexek előállítása során ligandumként C-védett hisztidint, tirozint, ciszteint, cisztint használtam. LDH-k esetében ugyanezeket az aminosavakat használtam fel anélkül, hogy a megfelelő funkciós csoportokat védtem volna. Az aminosavak felületre kötése N-alkilezéshez hasonló folyamattal történt. Az aminosav felületre való rögzítése után a Cu(II)-só 2-propanolos oldatának hozzáadásával létrehoztam a rögzített fémion–aminosav komplexet. Ezt nevezzük ligandumban szegény felületi komplexnek. Utolsó lépésben a reakcióelegyhez újabb C-védett aminosav hozzáadásával ligandumban gazdag környezetet biztosítva lehetőséget adtam a felületi komplex átrendeződésére.
  Az interkalált LDH-k szintetizálásának első lépéseként az együttes lecsapás módszerével állítottam elő Ca2Al-LDH-t, majd az LDH rétegei közé direkt anion-cserével bejuttattam az aminosav komplexeket vagy egy lépésben, vagy először a megfelelő aminosavat, majd a fémiont vittem be a rétegek közé.
  Az előállított komplexek lehetséges szerkezetét röntgenabszorpciós, távoli és közép infravörös spektroszkópiával, illetve röntgendiffrakció módszerével határoztam meg. A katalizátorokat felhasználtam a ciklohexén oxidációjában, melynek során a reakciót gázkromatográffal követtem.
  A hordozón rögzített, illetve az LDH-ban interkalált SOD enzimutánzó Cu(II)–aminosav komplexek előállítása minden esetben sikeres volt. A legtöbb immobilizált komplex katalizálta a ciklohexén oxidációját, nagy epoxidszelektivitást mutatva.



